**Εργασίες στο μάθημα Ελληνικών 4**

|  |
| --- |
| **Όνομα: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ΤΑΞΗ: Γ΄ Ημερομηνία: \_\_\_\_\_\_\_\_\_\_\_**  |

**Μέρος Α - ΑΝΑΓΝΩΣΗ ΚΑΙ ΚΑΤΑΝΟΗΣΗ ΚΕΙΜΕΝΟΥ**

**Διάβασε σιωπηρά (από μέσα σου) και συγκεντρωμένα το παρακάτω κείμενο.**

**(Κείμενο 1)**

**Το περιβόλι του Σαμίχ**

**Λίτσα Ψαραύτη**

*Κατά τη διάρκεια του Δεύτερου Παγκόσμιου πολέμου ο βομβαρδισμός της Σάμου αναγκάζει την οικογένεια της Βαγγελίτσας να ακολουθήσει τον δρόμο της προσφυγιάς στην Παλαιστίνη. Στο απόσπασμα που ακολουθεί (από το μυθιστόρημα «Το διπλό ταξίδι») περιγράφεται η ζωή στην έρημο σ’ ένα στρατόπεδο κοντά στη Γάζα και στα γειτονικά περιβόλια, όπου η Βαγγελίτσα συναντά τη Ρασμίγια.*

Tα πορτοκάλια για το «μαγαζί» μας τ΄αγοράζαμε από τον Σαμίχ, τον περιβολάρη. Τις περισσότερες φορές γέμιζε το δίχτυ μας χωρίς να παίρνει τα δυο γροσάκια, χώρια που μας άφηνε και τρώγαμε όσα θέλαμε. Είχε εφτά παιδιά, έξι αγόρια κι ένα κορίτσι, που τον βοηθούσαν στο περιβόλι όταν γύριζαν από το σχολείο.

 Το χωριατόσπιτο του Σαμίχ ήταν χτισμένο στην άκρη του περιβολιού, κάτω από μια θεόρατη λεύκα. Οι ρίζες της ρουφούσαν νερό από το πηγάδι της αυλής και τα κλωνάρια της θέριεψαν κι έφταναν ως τον ουρανό. Ήταν μια παραδεισένια γωνιά μέσα στη ζέστη και την ξεραΐλα του στρατοπέδου. Τα φύλλα της, που τρεμούλιαζαν με το παραμικρό φύσημα, σε καλούσαν να δροσιστείς στη σκιά της, ν’ ακουμπήσεις στον κορμό της και να νιώσεις τους χυμούς της ν’ ανεβαίνουν από τις ρίζες.

Όποια ώρα κι αν πηγαίναμε στο περιβόλι, βρίσκαμε τη Ζακίγια, τη γυναίκα του Σαμίχ, να μαγειρεύει σκυφτή πάνω στη φωτιά. Δε θα ’ταν πάνω από 35 χρονών. Το πρόσωπό της όμως, γερασμένο και στεγνό, έδειχνε πως περνούσε πολλές ώρες στον αέρα και στον ήλιο. Μόλις μας έβλεπε, σηκωνόταν όρθια και μας καλοδεχόταν μ’ ένα χείμαρρο αραβικών. Δίπλωνε τα χέρια της πάνω στην κοιλιά της κι όπως ήταν γεμάτα σημάδια και σκασίματα έμοιαζαν με το γέρικο κορμό της λεύκας. Τις ώρες που δε μαγείρευε, έραβε γιορτινά φουστάνια, δικά της και της κόρης της. Μαύρες φούστες, κεντημένες με γεωμετρικά σχήματα –τρίγωνα, τετράγωνα– όμορφα συνταιριασμένα με κυπαρίσσια, στάχυα, πουλιά, τόσο κόκκινα και βυσσινιά, που δεν μπορούσες να κρατήσεις τα μάτια σου ανοιχτά.

Τη Ρασμίγια, την κόρη του Σαμίχ, τη γνώρισα όταν πρωτοπήγαμε στο περιβόλι τους. Καθόταν κάτω από τη λεύκα και ξεκούκκιζε ένα ρόδι. Τα χείλια της, τα δόντια της και τα δάχτυλά της είχαν βαφτεί μελιτζανιά. Κοίταζα λαίμαργα το λαχταριστό ρόδι και το ’τρωγα με τα μάτια μου.

 ...Σαν να βρέθηκα ξαφνικά στη δική μας νησιώτικη αυλή και να ’παιζα με τα παιδιά της γειτονιάς·η ροδιά μας ήταν φορτωμένη με ώριμα ρόδια με σκασμένη φλούδα κι εμείς χιμούσαμε σαν τα σπουργίτια και τσιμπολογούσαμε τα ρουμπινιά σπυριά...

 Η Ρασμίγια διάλεξε το πιο μεγάλο ρόδι από το σωρό και μου το πρόσφερε. Ντράπηκα που δεν είχα κι εγώ κάτι να της χαρίσω.

– Θέλετε να σας δείξω τις ζωγραφιές μου, μέχρι να σας κόψει τα πορτοκάλια ο πατέρας μου; πετάχτηκε και χωρίς να περιμένει απάντηση έτρεξε στο χωριατόσπιτο.

 – Μα πού έμαθε Ελληνικά; απόρησε η Μαρούλα.

 Τα στρατόπεδα εδώ γύρω είναι γεμάτα Έλληνες από το 1941. Όλοι σχεδόν οι πρόσφυγες έρχονται κι αγοράζουν φρούτα και κηπευτικά και είναι φυσικό να έχουν μάθει οι ντόπιοι τη γλώσσα μας.

 Είχε δίκιο η Κασσιανή. Ο Λεωνίδας έλεγε πως, μόλις μπήκαν οι Γερμανοί στην Ελλάδα, ο στρατός μας πέρασε με χίλιες δυο δυσκολίες στη Μέση Ανατολή για να συνεχίσει τον αγώνα.

Η Ρασμίγια ήρθε πίσω τρεχάτη με μια αγκαλιά χαρτιά. Καθίσαμε οκλαδόν στο χώμα της αυλής. Ο αέρας λες και σταμάτησε να φυσάει ανάμεσα στα φύλλα και τα κλωνάρια χαμήλωσαν πάνω από τα κεφάλια μας, για να δουν το μαγικό κόσμο που φανερωνόταν μπροστά μας. Πώς μπόρεσε η μικρή Ρασμίγια να χωρέσει τόση ομορφιά μέσα σ’ εκείνα τα παλιόχαρτα; Στο περιτύλιγμα του χασάπη, στην άσπρη κόλλα όπου τυλίγει ο έμπορος το τσίτι, στο χαρτονένιο πάτο ενός κουτιού· πού βρήκε τέτοιο γαλάζιο χρώμα για να φτιάξει τον ουρανό; Και τα χωράφια, γιατί τα ζωγράφισε μενεξελιά, σαν να ήταν σπαρμένα με μενεξέδες; Κι αυτός ο ήλιος, στημένος μεσούρανα, πώς έγινε τόσο φλογερός και πρέπει να σκιάσεις τα μάτια σου για να μη σου τα θαμπώσει;

Οι ζωγραφιές περνούσαν από χέρι σε χέρι: μια αραγμένη βάρκα που έρχεται και τη χαϊδεύει μουρμουριστά το κύμα· το πηγάδι της αυλής με τη βαριά αλυσίδα που ανεβάζει τον κουβά αγκομαχώντας· το πρόσωπο της Ζακίγια χαραγμένο από αγωνία και πόνο.

 Ένιωσα την ίδια ταραχή, όπως τότε που η Σάρα έβαζε τις νότες δίπλα δίπλα και το μυαλό αλάφρωνε και πέταγε μακριά.

– Θέλω να ζωγραφίσεις μιαν αυλή που να ’χει στη μέση μια ροδιά με τα πιο όμορφα ρόδια του κόσμου κι από κάτω παιδιά να παίζουν και να σκαρφαλώνουν στα κλαδιά της.

 – Θα τη ζωγραφίσω τη ροδιά σου και θα σου τη χαρίσω όταν ξανάρθεις, μου υποσχέθηκε. Στο δρόμο του γυρισμού δεν περπατούσα, πετούσα. Η καρδιά μου τραγουδούσε: «Έχω μια καινούρια φιλενάδα, έχω μια καινούρια φιλενάδα...». Ήξερα σε ποια θα χάριζα εκείνο το παρατημένο μπλοκ ζωγραφικής και την κασετίνα με τα χρωματιστά μολύβια που μου είχε φέρει ο Λεωνίδας και τόσον καιρό δεν είχα καταφέρει ούτε να τ’ ανοίξω.



Λίτσα Ψαραύτη (Σάμος 1936)

Η Λίτσα Ψαραύτη γεννήθηκε στη Σάμο και ζει στην Αθήνα. Έγραψε πολλά ιστορικά, περιπετειώδη και κοινωνικά μυθιστορήματα για παιδιά και νέους, αντλώντας τα θέματά της από το παρελθόν του τόπου της και τη σύγχρονή της πραγματικότητα. Έργα της: Στα βήματα του Σαμοθήριου, Με την Ανδρομέδα στο γαλάζιο πλανήτη, Το αίνιγμα της πέτρινης γενειάδας, Τα δάκρυα της Περσεφόνης.

**Ώρα για εργασίες! Είστε έτοιμοι; Πάμε!**

**Σημειώστε, παρακαλώ, τις απαντήσεις σας στο τετράδιο «Απίθανα Μολύβια».**

**Εάν σας δυσκολεύει κάποια εργασία, επιστρέψτε στο σχετικό σημείο του κειμένου και προσπαθήστε να βρείτε την απάντηση...ΘΥΜΑΜΑΙ: Διαβάζω λίγο πριν από το σημείο και λίγο μετά.**

1. Γράψε δύο στοιχεία από το κείμενο, που περιγράφουν τη λεύκα στο περιβόλι του Σαμίχ.
2. Η Ζακίγια, η γυναίκα του Σαμίχ, φαίνεται πάνω από 35 χρονών. Γράψε τρία στοιχεία από το κείμενο, που το δείχνουν αυτό.
3. Παρατήρησε ξανά την εικόνα στο τέλος του κειμένου. Τι κάνουν τα δύο κορίτσια;
4. Η καρδιά μου τραγουδούσε: «Έχω μια καινούρια φιλενάδα, έχω μια καινούρια φιλενάδα...». Τι δείχνει η επανάληψη της ίδιας πρότασης, για το πώς ένιωθε η Βαγγελίτσα;
5. «Έχω μια καινούρια φιλενάδα, έχω μια καινούρια φιλενάδα...». Συνέχισε το τραγούδι της Βαγγελίτσας.
6. Ποια είναι γνώμη σου για τη συμπεριφορά της οικογένειας του Σαμίχ προς τους πρόσφυγες; Δικαιολόγησε την άποψή σου, γράφοντας τρία στοιχεία από το κείμενο.
7. Την ιστορία την αφηγείται η Βαγγελίτσα. Διάλεξε ένα μέρος της ιστορίας και γράψε πώς θα ήταν, αν την έλεγε η Ρασμίγια…
8. Εντόπισε το βιογραφικό σημείωμα για τη συγγραφέα του κειμένου. Μπορείς να το διαβάσεις με μεγαλόφωνη ανάγνωση, χωρίς κανένα λάθος;

**(Κείμενο 2)**

**Ένα πορτοκάλι**

Ένας γέρος λέει

ποιος ξέρει τον καημό μου

τον καημό μου για ένα πορτοκάλι;

Αχ κοιμόμουνα, αχ ξυπνούσα

με του Θεού τα αγαθά

Αχ να είχα ένα πορτοκάλι.

Ένα πορτοκάλι της αυλής μου

το αίμα μου θα γλύκαινε

σε καιρούς τόσο πικρούς.

Ένας γέρος λέει

ποιος ξέρει τον καημό μου;

Τα σπίτια μου τα γκρέμισαν.

Ποιος ξέρει τον καημό μου;

Τα παιδιά μου τα αφάνισαν.

Αχ να είχα ένα πορτοκάλι.

Ένα πορτοκάλι της αυλής μου

ποιος μου φέρνει;

Βλέπω τα ξένα και δεν ΄γγίζω.

Ένας γέρος λέει,

οι πορτοκαλιές ανθίσαν,

άνθισε πάλι και ο καημός μου.

Αντριάνα Ιεροδιακόνου

*Λίγα λόγια για το ποίημα*

*Το ποίημα αυτό αναφέρεται στον πόνο που προκάλεσε ο πόλεμος στη δική μας πατρίδα, την Κύπρο μας. Στις 20 Ιουλίου 1974, ο τουρκικός στρατός πραγματοποίησε τη βάρβαρη τουρκική εισβολή με καταστροφικές συνέπειες για τον τόπο μας. Η μικρή μας πατρίδα από τότε είναι μοιρασμένη και χιλιάδες άνθρωποι έγιναν πρόσφυγες, από τη μια στιγμή στην άλλη. Άλλοι έμειναν εγκλωβισμένοι στο κατεχόμενο μέρος του νησιού ενώ άλλοι περίμεναν για δεκαετίες να μάθουν για την τύχη αγαπημένων τους προσώπων, τους αγνοούμενους.*

**Εργασίες:**

**Σημειώστε, παρακαλώ, τις απαντήσεις σας στο τετράδιο «Απίθανα Μολύβια».**

1. Ποιος είναι που μιλάει στο ποίημα;
2. Γράψε σε 2-3 γραμμές τις εντυπώσεις και τα συναισθήματα που προκαλούνται, διαβάζοντας το ποίημα αυτό.
3. Το ποίημα αυτό δεν έχει ομοιοκαταληξία. Βρες άλλα χαρακτηριστικά του, που δείχνουν ότι είναι ποίημα.
4. Τελικά ποιος είναι, νομίζεις, ο καημός του πρωταγωνιστή;
5. Υπογράμμισε στο ποίημα τους στίχους που δείχνουν αυτά που έχασε στον πόλεμο ο πρωταγωνιστής.
6. **Διάβασε ξανά το κείμενο 1 «Το περιβόλι του Σαμίχ» και το κείμενο 2, «Ένα πορτοκάλι». Μπορείς να συμπληρώσεις τα πιο κάτω, όπως κάναμε στην τάξη;**

**Βρες και γράψε στο τετράδιό σου:**

**3 διαφορές**

**2 ομοιότητες**

**1 απορία**

(Σύγκρινε τα κείμενα και σκέψου το θέμα, τους πρωταγωνιστές, το είδος κειμένου, το μέγεθος...)

1. Αν η Ρασμίγια από το 1ο κείμενο γνώριζε τον ήρωα του ποιήματος, τι θα του ζωγράφιζε για να νιώσει καλύτερα; Τι χρώματα θα χρησιμοποιούσε;
2. Πώς καταλαβαίνεις την τελευταία στροφή του ποιήματος;
3. Δημιουργώ μια δική μου ακροστιχίδα με τη λέξη «πορτοκάλι»

Μπορείς να χρησιμοποιήσεις λέξεις από το ποίημα και λέξεις που έχουν σχέση με την εισβολή του 1974.

Π

Ο

Ρ

Τ

Ο

Κ

Α

Λ

Ι

**(Κείμενο 3)**

Δημοτικό Σχολείο «Η φωλιά»

Στον καταυλισμό είναι είκοσι μικρά παιδιά. Στην αρχή βλέπανε από μακριά το ένα το άλλο. Μα όσο περνούσαν οι μέρες κοντεύανε, κοντεύανε ώσπου γίνανε φίλοι. Κάνανε αλογάκια κάτι κομμάτια ξύλα που πέταξαν οι μαραγκοί. Τα καβαλικεύουν και γυρίζουν όλη μέρα ανάμεσα στα τσαντίρια. Γεμίζει ο τόπος φωνές και κουρνιαχτό. Μόνο τα βράδια αγριεύουν και δε θέλουν να κοιμηθούν. Ακούνε και τον αέρα, που τραντάζει το πανί, και όλο κρύβονται στην αγκαλιά της μανούλας τους.

 Μια νεαρή δασκάλα, που βρέθηκε κι αυτή ανάμεσα στους άλλους πρόσφυγες, τα μάζεψε μια μέρα γύρω της. Έπαιξε μαζί τους και τα ΄μαθε ένα μικρό τραγούδι που το είπανε πολλές φορές:

«Είμαι ένα μικρό παιδί

Λίγα πράγματα είδα

Μα έχω μες στην καρδιά

Τη μικρή πατρίδα....»

 Από τη στιγμή εκείνη δεν άκουες τίποτε άλλο εκτός απ΄το τραγούδι, που τους έμαθε η δεσποινίς Αλίκη, όπως λέγανε τη νεαρή δασκάλα.

Σαν είδανε όλοι πως ήταν δασκάλα στον καταυλισμό, ζήτησαν από τον κύριο Ιάκωβο να φροντίσει και για σχολείο.

Πολύ δύσκολο το θέμα που του θίγανε, μας εξήγησε. Ο καταυλισμός μόλις άρχισε να λειτουργεί με χίλια δυο προβλήματα, και το σχολείο θα ΄ταν δίχως άλλο ένα επιπρόσθετο πρόβλημα. Θα μπορούσε όμως να γίνει κάτι, αν όλοι μας βοηθούσαμε σ΄αυτό.

Η απάντηση ήταν ομόφωνη. Θα δουλεύαμε όλοι στο στήσιμο μιας πρόχειρης παράγκας. Φτάνει να μας φέρνανε τα υλικά.

Παρ΄όλο που ο κύριος Ιάκωβος δε φαινόταν και τόσο ενθουσιασμένος, μπροστά στην επιμονή μας συμφώνησε κι αυτός.

Δεν πέρασαν πολλές μέρες κι ένα πρωινό έφτασε ένα φορτηγό γεμάτο υλικά: παλιά παράθυρα, τσίγκους και αρκετά ξύλα, γεμάτα γύψους και τσιμέντα. Ήρθαν και δυο μαστόροι και με τη δική μας βοήθεια σε τρεις μέρες στήθηκε το σχολειό.

«ΔΗΜΟΤΙΚΟ ΣΧΟΛΕΙΟ Η ΦΩΛΙΑ»

Αυτή την επιγραφή βάλανε με κεφαλαία γράμματα τα μεγάλα παιδιά, ψηλά στην πόρτα της παράγκας.

Την πρώτη μέρα, που μπήκανε μέσα τα παιδιά, ήτανε ήσυχα, όπως μπαίνουν σ΄εκκλησία. Μιλούσαν με την ανάσα τους κι όλα κοίταζαν με λαχτάρα τη δεσποινίδα Αλίκη στα μάτια. Κάθισαν στο πάτωμα σταυροπόδι, χωρίς βαλίτσες και βιβλία. Είκοσι ζευγάρια μάτια λάμπανε σαν μικρά φαναράκια. Κι οι καρδούλες χτυπούσαν γρήγορα απ΄τη χαρά τους.

Η δασκάλα στάθηκε και τα είδε ένα ένα. Μέσα στα αθώα τους μάτια έβλεπε όλη την τραγωδία του νησιού. Δεν κρατήθηκε. Και γυρίζοντας στην αντίθετη μεριά, έκανε πως φταρνίστηκε.

-Δεσποινίς, τη ρωτά ένα μικρό, δε θα μας δώσετε βιβλία;

-Και βιβλία θα σας δώσω και μολύβια κι ό,τι χρειάζεστε. Μόνο που δεν μας τα στείλανε ακόμα. Σαν έρχεστε όμως ταχτικά, θα μας τα στείλουνε πιο γρήγορα.

-Εγώ θα ΄ρχουμαι, φώναξε ένα. Η μαμά μου είπε πως, σαν μάθω γράμματα, θα ξαναπάμε πίσω στο χωριό μας.

-Δίκιο έχει η μαμά, συμπλήρωσε εκείνη.

-Κι εγώ θα μάθω γράμματα, για να διαβάζω βιβλία στη μαμά. Της χάλασε τα μάτια ένα βλήμα και δε βλέπει να διαβάσει.

Γίνεται σιωπή. Η μικρή αναστενάζει δυο τρεις φορές. Η δασκάλα σφιχτοκαταπίνει, μα κρατιέται. Αφήνει τα παιδιά να μιλήσουν ελεύθερα.

-Εγώ, κόβει τη σιωπή ένα ξανθό κοριτσάκι με ολογάλανα μάτια, σαν μάθω να γράφω, θα γράψω σ΄αυτούς, που κρατάνε αιχμάλωτο τον μπαμπά, να τον αφήσουν να γυρίσει.

-Κι εμένα τον κρατάνε, πετιέται στη μέση για να προλάβει ένα άλλο.Θα τους γράψω να τον αφήσουν, γιατί κλαίει κάθε βράδυ η μαμά.

-Κι εγώ θα γράψω, κι εγώ...Ακούονται πολλές φωνές πως θα γράψουνε γράμματα για τον μπαμπά, που χάθηκε στην εισβολή και δεν ξέρουν πού είναι.

Η δασκάλα δεν αντέχει. Δακρύζει σαν μικρό παιδί.

-Γιατί κλαις, δεσποινίς; Τη ρωτούν τα παιδιά.

-Από χαρά! Με κάνατε να χαρώ τόσο πολύ, που θέλετε να μάθετε γράμματα, που δεν κρατήθηκα και κλαίω!

Πίστεψαν τα καημένα και ξεφώνισαν τόσο δυνατά που σείστηκε η μικρή παράγκα.

-Σσς! Μη φωνάζετε, τους παραγγέλνει. Ο αέρας θα πάρει μακριά τη χαρά μας. Καλύτερα να μείνει εδώ μαζί μας.Ε;

-Ναι...καλύτερα, μιλούν όλα και μόλις ακούονται. [...]

(Απόσπασμα)

*Σπύρος Επαμεινώνδας*

**Εργασίες:**

**Σημειώστε, παρακαλώ, τις απαντήσεις σας στο τετράδιο «Απίθανα Μολύβια».**

1. Αντιστοίχισε αυτά που ταιριάζουν:

Χώρος μετά την εισβολή του 1974

Πρόσωπα προσφυγικός καταυλισμός

Χρόνος παιδιά, δεσποινίς Αλίκη, Ιάκωβος

Πρόβλημα χτίσιμο παράγκας

Λύση χρειάζονταν ένα σχολείο για τα παιδιά

1. Βάλε × στις προτάσεις που συμφωνούν με το κείμενο:

\_ Στον καταυλισμό βρίσκονταν περίπου 20 παιδιά.

\_ Τα παιδιά έπαιζαν αλογάκια με σκουπόξυλα.

\_ Η δεσποινίς Αλίκη ήταν και αυτή πρόσφυγας.

\_ Βοήθησαν όλοι για να τελειώσει το σχολείο.

\_ Άρχισαν αμέσως μάθημα με καινούρια βιβλία.

\_ Η δασκάλα ήταν κρυολογημένη και φταρνιζόταν.

\_ Το ξανθό κοριτσάκι είχε πατέρα αιχμάλωτο.

\_ Η δασκάλα έκλαψε από χαρά.

1. Υπογράμμισε στο κείμενο τα υλικά που έφεραν για να κτιστεί το σχολείο.
2. Χρωμάτισε στο κείμενο τα σημεία όπου φαίνεται η συγκίνηση της δασκάλας από τα λόγια των παιδιών.
3. Βρες και γράψε μία ομοιότητα του κειμένου που διάβασες με το κείμενο 1(το περιβόλι του Σαμίχ).
4. Βρες και γράψε μία ομοιότητα του κειμένου που διάβασες με το κείμενο 2 (Ένα πορτοκάλι).

**Μέρος Β - ΑΓΑΠΗΜΕΝΗ ΜΟΥ ΓΡΑΜΜΑΤΙΚΗ**

**Δοκιμάζω τις ακόλουθες επαναληπτικές ασκήσεις:**

Επανάληψη στους χρόνους των ρημάτων

|  |
| --- |
| Ο **Αόριστος** είναι ένας χρόνος των ρημάτων και φανερώνει κάτι που έγινε **(για μια στιγμή, μια φορά)** στο παρελθόν. |
|  |
| Ο **Παρατατικός** είναι ένας χρόνος των ρημάτων και φανερώνει κάτι που γινόταν **(συνέχεια, για πολλή ώρα)** στο παρελθόν. |

1. Κλίνω τα παρακάτω ρήματα στον Ενεστώτα, Παρατατικό και Αόριστο:

|  |  |  |  |
| --- | --- | --- | --- |
|  | ***Ενεστώτας*** | ***Παρατατικός*** | ***Αόριστος*** |
| ***Εγώ*** | ***ανοίγω*** | ***άνοιγα*** | ***άνοιξα*** |
| ***Εσύ*** |  |  |  |
| ***Αυτός,ή,ό*** |  |  |  |
| ***Εμείς*** |  |  |  |
| ***Εσείς*** |  |  |  |
| ***Αυτοί,ές,ά*** |  |  |  |
|  |  |  |  |
| ***Εγώ*** | ***ψαρεύω*** | ***ψάρευα*** | ***ψάρεψα*** |
| ***Εσύ*** |  |  |  |
| ***Αυτός,ή,ό*** |  |  |  |
| ***Εμείς*** |  |  |  |
| ***Εσείς*** |  |  |  |
| ***Αυτοί,ές,ά*** |  |  |  |

1. Στις παρακάτω προτάσεις να σημειώσεις **Ε** γι’αυτές που είναι στον **Ενεστώτα**, **Π** γι’αυτές που είναι στον **Παρατατικό** και **Α** γι’αυτές που είναι στον **Αόριστο**.

 Έτρεξα πολύ και κουράστηκα.(……)

 Όταν γράφω, ακούω μουσική.(……)

 Στο πάρτι μου χορεύαμε και διασκεδάζαμε όλη την ώρα.(…….)

 Στην εκδρομή περπατούσαμε και τραγουδούσαμε όλοι μαζί.(…..)

 Όταν φτάσαμε στην κορυφή του βουνού απολαύσαμε τη θέα.(…..)

 Στη στάση του λεωφορείου συναντώ τη Μαρία και συζητάμε.(….)

Ο Σαμίχ έκοβε πορτοκάλια και τα έδινε στα παιδιά.(...)

Ο πόλεμος κατάστρεψε το χωριό του γέρου.(...)

Η δεσπονίς Αλίκη έκλαψε για τα βάσανα των παιδιών.(...)

Παρατηρώ την ΟΡΘΟΓΡΑΦΙΑ των παρακάτω ρημάτων στον Αόριστο:

|  |  |  |  |
| --- | --- | --- | --- |
| ΕΝΕΣΤΩΤΑΣ | ΑΟΡΙΣΤΟΣ | ΕΝΕΣΤΩΤΑΣ | ΑΟΡΙΣΤΟΣ |
| εγώ πηγαίνω | εγώ πήγα | εγώ φεύγω | εγώ έφυγα |
| εγώ έρχομαι | εγώ ήρθα | εγώ πλένω | εγώ έπλυνα |
| εγώ βρίσκω | εγώ βρήκα |  |  |
| εγώ παίρνω | εγώ πήρα |  |  |
| εγώ μπαίνω | εγώ μπήκα |  |  |
| εγώ πίνω | εγώ ήπια | εγώ λέγω | εγώ είπα |
| εγώ βγαίνω | εγώ βγήκα | εγώ έχω | εγώ είχα |
| εγώ ανεβαίνω | εγώ ανέβηκα | εγώ βλέπω | εγώ είδα |
| εγώ είμαι | εγώ ήμουν | εγώ μένω | εγώ έμεινα |
| Εγώ ξέρω | εγώ ήξερα | Εγώ στέλνω | εγώ έστειλα |
| Εγώ θέλω | εγώ ήθελα |  |  |

1. **Να μεταφέρεις τις προτάσεις από τον Ενεστώτα στον Αόριστο.** (στο τετράδιο Παίζω με τις λέξεις). **Μπορείς να συμβουλεύεσαι και τον πιο πάνω πίνακα:**

Ο παπάς μπαίνει στην εκκλησία.

Ο Νίκος βρίσκει κοχύλια.

Τα παιδιά παίρνουν καλούς βαθμούς.

Δε θέλουν πολλά παιδιά στην παρέα τους.

Δεν έρχομαι μόνος στο περιβόλι σας.

Πηγαίνω στο φαρμακείο για βιταμίνες.

Μήπως έρχεσαι από το πάρκο;

Η Μαρία παίρνει τηλέφωνο τη γιαγιά.

Μπαίνουμε βιαστικά στο αυτοκίνητο.

Πίνετε γρήγορα το γαλατάκι σας.

Βγαίνουν εύκολα τα αυτοκόλλητα.

Ανεβαίνω τρεχάτος τις σκάλες.

Είμαι πολύ κουρασμένη από τις δουλειές.

Ξέρεις όλα τα ονόματα των δεινοσαύρων.

Θέλει να πάει βόλτα στο βουνό.

Φεύγω αμέσως από το σπίτι.

Πλένεις τα χέρια σου με νερό και σαπούνι;

1. **Να μεταφέρεις τις προτάσεις από τον Ενεστώτα στον Παρατατικό** (στο τετράδιο Παίζω με τις λέξεις):

(Εγώ)Ζυμώνω το ζυμάρι και αλατίζω το φαγητό.

(Αυτός/ή)Τρέχει στο σπίτι και ανάβει τη φωτιά.

(Εσύ)Δίνεις τα χρήματα και παίρνεις τα ρέστα.

(Εμείς)Σκεφτόμαστε και βρίσκουμε τη σωστή απάντηση.

|  |  |
| --- | --- |
| ΕΝΙΚΟΣ | ΠΛΗΘΥΝΤΙΚΟΣ |
| εγώ | εμείς |
| εσύ | εσείς |
| Αυτός/ή | Αυτοί/ές |

1. **Να μεταφέρεις στον πληθυντικό αριθμό τις φράσεις** (στο τετράδιο Παίζω με τις λέξεις):

Κλειδώνω την πόρτα και ασφαλίζω το σπίτι.

 Πήγαινα στο σχολείο και μάθαινα γράμματα.

Ραντίζεις τα λάχανα και κλαδεύεις τα δέντρα.

 Βίδωνε τις βίδες και κάρφωνε τα καρφιά.